Imtella' Ottubru 23, 2021 - Aġġornata 23 Ta' Ottubru, 2021 5:27pm Il-pistola li biha l-attur Alec Baldwin qatel lid-direttur tal-fotografija mara u fera lill-assistent direttur waqt il-ġbid tal-film "Rust" ingħatat lilu minn direttur li qallu li kienet sigura. Dan joħroġ minn tagħrif mgħoddi lill-inkjesta li nfetħet b'rabta ma' din it-traġedja li seħħet fuq is-sett tal-film f'Santa Fe. F'dan l-inċident mietet Halyna Hutchins, Ukrena ta' 42 sena, waqt li d-direttur Joel Souza, li għandu 48 sena u kien warajha, ġie ferut. Minn tagħrif miġbur waqt l-inkjesta jirriżulta li l-assistent direttur Dave Halls ma kienx jaf li fil-pistola kien hemm il-munizzjon. Il-Pulizija Amerikana ġabret diversi evidenza minn fuq is-sett tal-film f'Santa Fe fosthom armi u l-ħwejjeġ ta' Baldwin imċappsin bid-demm. Qabel seħħ l-inċident madwar sitt membri tal-kru pprotestaw fuq il-kundizzjonijiet tax-xogħol li kienu qed jitħaddmu bihom. Fil-film Baldwin, li għandu 63 sena, jinterpreta l-parti ta' raġel imfittex mil-liġi li neputih jiġi kkundannat għall-mewt wara qtil aċċidentali. Inċidenti fatali fuq is-settijiet tal-films huma rari bl-iktar każ riċenti u li baqa' magħruf kien dak li seħħ fl-1993 meta Brandon Lee, iben il-leġġendarju Bruce Lee, wkoll intlaqat b'tir waqt il-ġbid tal-film "The Crow".